INTERVIEW LEILA ZA JOURNAL.HR

U svijetu gdje se granice između umjetnosti, arhitekture i dizajna sve više brišu, susrećemo se sa zanimljivom pričom arhitektice eskimskog prezimena Leile Nanuk koja je svoju ljubav prema dizajnu pretočila u jedinstveni izričaj – dizajniranje nakita. Kreativna umjetnica koja arhitektonska dijela stvara uz profesora emeritusa zagrebačkog Arhitektonskog fakulteta, poznatog arhitekta Nenada Fabijanića, odlučila je svoj umjetnički senzibilitet prenijeti i na svijet modnih dodataka, oblikujući iznimne naušnice pod imenom Nek' sikoje odražavaju njezinu duboku povezanost s estetikom i funkcionalnošću.

Obzirom na to da se mogu nositi na čak 56 kombinacija, naušnice su više od ukrasa – očitovanje su kreativnog duha, igre i ljubavi prema dizajnu koje nam dozvoljavaju da se kroz njih – igramo.

Iza cijelog brenda naušnica Nek’ si u koji je Leila unijela i veliki dio svog pomalo otkačenog karaktera, stoji i snažna, pozitivna poruka ženama.

Gledajući u Leiline oči pune znatiželje za životom koje skrivaju pramenovi kose iza kojih se sjaje tzv. *Neksice*, poželjeli smo odmah postati dio Nek’ si priče koju predstavljamo i vama.

**Leila, čini se kao da ste u dizajnu svojih naušnica** Nek’ si **uspjeli spojiti šarenu mladenačku vrckavost s arhitektonskom geometrijskom ozbiljnošću. Možda je to razlog zašto se Nek’ si sviđaju tako velikom broju žena. Kakve su reakcije ljudi kada shvate da se naušnice zapravo ''slažu''** **po našim željama?**

Čisti geometrijski oblici i pastelne boje nude široki spektar mogućnosti međusobnim spajanjem i kombiniranjem. U oblikovanju je prisutna i mehanička komponenta u načinu spajanja naušnica koja se prenosi i na *packaging* – kutijice koje se izvlače potezom trake.

Četiri su osnovne kombinacije parova (*cotton candy, orange fizz, bubble gum, sweet velvet*), a svaki par čine po dvije naušnice različitih boja. Parovima pripadaju prozirni nastavci u obliku kruga ili kvadrata, a naušnice se mogu nositi s ili bez tih nastavaka. Zahvaljujući tome, *Neksice* se *mix & matchaju* na 56 različitih načina (!), dok samo dva para naušnica omogućuju 12 različnih kombinacija boja i oblika.

Lako ih je promijeniti ovisno o prigodi, trenutnom raspoloženju ili outfitu. Ne jednom sam dobila *feedback* zadovoljnih *Nekserica* o tome kako su im *Neksice* postale

*go-to* komad nakita za svaku priliku. ''Mogu ih nositi na trenirku ili na haljinu, idu na sve što odjenem pa čak i kada mislim da to nije moguće'', jedan je od takvih komentara.

**Naušnice zapravo podsjećaju i na alat kojim se arhitekti služe, kao što su plastični trokuti za crtanje, a veliku ulogu u igri Nek’ si naušnica igra i svjetlo koje i dobru arhitekturu čini magičnom.**

Arhitektura i *Neksice* imaju štošta zajedničkog. Bitan element kojeg još nisam spomenula je svjetlost. Arhitektura se vrlo blisko bavi njome. Nastavci naušnica prozirni su i ovisno o okolini i dobu dana, na njima opažamo zanimljive refleksije. Igre svjetla i sjene, odnosno tema refleksije prisutna je u svim značajnim arhitektonskim ostvarenjima. Također, laserski stroj izrezuje naušnice prema nacrtima koje crtam u istom računalnom programu kao i arhitektonske nacrte. Komade nakon izrezivanja ručno obrađujem, spajam i pakiram u kutijice u kojima se osim njih nalazi uputa za korištenje i maramica za održavanje. Kutijica služi za pohranu naušnica između dva korištenja, otporna elastična folija ih štiti od vanjskih utjecaja i potencijalnih oštećenja. Kao i u arhitekturi, potrebno je bilo uz estetiku zadovoljiti i funkciju.

**Kako ste se odlučili, uz intenzivan posao arhitektice, baviti se i dizajnom nakita te svime što zahtijeva jedan uspješan brend?**

Nisam sigurna da je takva vrsta odluke svjesna, barem ne u ovom slučaju. Cilj u početku nije bio stvoriti brend, nego rasteretiti sebe od naviranja misli, raznih boja i oblika kroz ispitivanje raznih mogućnosti i njihove realizacije. Kao rezultat prvog pokušaja takvog istraživanja nastale su ove naušnice, a dio je ljudske naravi imenovati ono što smo stvorili. Tako su naušnice dobile ime, tako je nastao brend.

**Od kud ime Nek’ si? Koju poruku skriva brend Nek’ si? Tko su žene koje ih nose?**

Primijetila sam da često nakon što same sebi nešto poklonimo započinjemo interna propitivanja. Mislim da smo sve bile u situaciji u kojoj nam je laknulo od prijateljice čuti riječi: ''Nek' si!'' kada smo se pohvalile nekom sitnicom koju smo si priuštile. Međutim, nije u pitanju samo poklon sebi – može to biti i odvažna odluka, odrješit potez ili odlučan postupak. Štogod si napravila, bilo je s razlogom. Tako da, nek' si!

Poruka brenda je to da svaka žena treba ponajprije biti prijateljica sebi, što je puno teže nego biti prijateljica nekom drugom.

**Govorite 4 jezika i živjeli ste u 4 države, kako vas je to oblikovalo kao osobu? Je li vam upoznavanje različitih kultura pomoglo da nađete neki osobni izričaj?**

U nekoj mjeri zasigurno. Osobnost je fluidna, a svaki jezik u sebi nosi i dio identiteta naroda kroz čiji je govor i pismo nastajao. Sigurna sam da to utječe i na karakter osobe, pogotovo kada se jezici govore na razini materinjeg jezika. Na mađarskom sam najodrješitija, a na engleskom najpristojnija, što smatram donekle logičnim uzimajući u obzir karakter tih jezika.

Što se tiče života u različitim državama, mislim da me je to naučilo cijeniti pripadanje zajednici i prihvaćanje od te strane zajednice na jedan drugačiji način. Prvenstveno zato što sam shvatila da se to ne podrazumijeva svugdje i pod svim uvjetima. Kada odrastamo u istoj državi u kojoj smo rođeni, vjerojatno nam nitko nikada nije isticao našu nacionalnu pripadnost, uvijek smo pripadali mjestu u kojemu smo se nalazili. Smatram pozitivnim to što na kraju pronađeš oslonac u sebi samoj, a svaka vanjska podrška je u tom slučaju neočekivana lijepa gesta.

**Kako biste opisali svoj ukus? Koje arhitekte i dizajnere volite? Koje boje vas privlače?**

Najdraži su mi arhitekti Neri Oxmann, zbog znanstvenih dubina i inovativnosti, Zaha Hadid (ujedno prva ženska dobitnica Pritzkerove nagrade) zbog predanosti estetici, Nic Lee iz Waterfrom Design studija zbog bezvremenskog pristupa oblikovanju interijera i prepoznavanju važnosti svjetlosti u arhitekturi. Što se produkt dizajna tiče, trenutno mi je zbog dosjetljivosti i jednostavnosti najzanimljiviji japanski dizajnerski studio Nendo, a na području mode oduševljavaju me kreacije Oscara de la Renate i Iris van Herpen.

**Surađujete s mentorom, arhitektom Nenadom Fabijanićem. Na kojim projektima trenutno radite i podržava li profesor Fabijanić vaš dizajnerski posao?**

Od svakodnevnih aktualnih, pragmatičnih tema prioritet nam je svima obnoviti Zagreb od potresa (pa i od koječega drugog), stoga se i mi bavimo fragmentom povijesnog središta, a to je gradski blok Varšavska-Frankopanska-Gundulićeva. Što se tiče mnogih snova i planova ''krhke kategorije'', o njima imamo običaj govoriti tek nakon realizacije.

Profesor Fabijanić jedan je od rijetkih arhitekata koji arhitekturu uzdiže u sferu umjetnosti. U njegovom radu prepoznajemo posvećenost oblikovanju koja se sustavno provodi od cjeline zamisli do zadnjeg detalja izvedbe. Njegov opsežan cjeloživotni stvaralački opus obuhvaća i niz dizajnerskih predmeta i artefakata. Većinu toga što o arhitekturi i oblikovanju znam, zahvaljujem njemu.

**Kakvi su vam planovi za budućnost. Možemo li očekivati proširenje linije?**

Nek' si će imati nove proizvode, rezultate novih oblikovnih eksperimenata, ako ih smijem tako nazvati. Jedan od takvih eksperimenata postao je upravo dostupan, a to je Nek' si Labirynth serija u povodu Valentinova, ali na Nek' si način. U engleskom jeziku razlikujemo pojmove *labirynth* i *maze*. Prvi u pravilu ima samo jedan ulaz i jedan put do središta i sve dok pratiš put, doći ćeš do središta; u slučaju drugog, putevi se granaju i ne vode nužno kraju. Ovdje je odabran *labirynth*, simbolično, kao zapis životnog puta svake od nas.

Neka nam je put sretan i uz Nek’ si!

Nek’ si naušnice možete pronaći na: https://www.neksi.eu